Magtarr khur khãai thãrjup nʉm ee,
Galilea durr phobordam Caná anʉm ee õor jua pʉr naajim.
Maig Jesús ãdjã dʉi sĩejim.
Mag jua pʉr nʉm ee,
ich Jesujã thʉ̃rpʉiwia aig sĩerr aawai i ãdau irigta,
—Vino thumaa obaademwai ajim.
Magbaa chi chaairau irig,
—¿Pua khanthee mʉrʉg mag sĩ?
Mʉch nem wau chitʉm gaaimua agtha õrag mʉch khaugpiju ora khaba sĩebahab ajim ich ãdag.
Pari ich iewaau ichig magbaawai chi phiejãb wau narr khʉʉnagta warag ich ũan Mariaau,
—Irua pãachig nem mag aawai i ipierraa abat ajim.
Judionaan amach i aawai Ẽwandam na amach wajapha nʉm aag jua dʉi bʉpa ʉpʉpʉi aajeejim.
Magua,
magaag athee dojã iigjerr aawai mag phiesta ee thũr mokdau den dʉrrcha khitheem seis wai naajim.
Makhʉʉn thũr ee de cincuenta a setenta litros dʉrr aajeejim,
do.
Maimua Jesuu mag chi phiejãb wau narr khʉʉnag makhʉʉn thũr doou ipiirkhapi jaaujim.
Mag chadcha ich ipierr ipiirkhabapäaiwai amag,
—Jãimua ag eem joi arrwia chi phiesta ee nʉm khʉʉn porkha simʉg do oopibamit ajim.
Magbaa chadcha ichdeu jaautarrjo i ipierr do oopijierram.
Pari mag chi phiesta ee nʉm khʉʉn porou mag do atarrta vinoog paa simjã khaugbata do sĩejim.
Ãba chi phiejãb wau narr khʉʉnaupaita khaphʉ naajim,
amach dakhĩir arr aawai.
Mag do oowi chi porkha sĩerrau chi jua pʉr chirarr woundam thʉ̃r auwi
irig magjim:
—Thumaam khʉʉnau vino chi wajapcharamta nacha õrag jiigjerram;
maimua mag do nʉʉ awiata jũrr parhoobam vino jiigjerramgui ajim.
Pari pua magba ewaata chi wajapcharam jigaagpamgui ajim irig,
mag do atarrta vinoog paa simjã khaugba.
Mag Galilea durr phobordam Caná anʉm ee do vinoog paatarrta warrpem õrau nem ooba aajem Jesuu wautarr ajim,
mag wau sim gaaimua ich jua theeg oopieg.
Mag,
maach i dʉi wenʉrraajerr khʉʉnaujã warag wajapcha i khaphʉ nʉisijim,
chadcha Ẽwandamau warrgarwe pʉiju a jaaujerr dʉita maach wenʉrrʉm.
Magta marau warag i iek ʉkha nʉisijim.
Maimua magtarr khur ich ag Galilea durr eepai deeum phobordam Capernaum anʉmʉg maar phe arrjim,
ich ãd dʉi ich eeugpeenpa.
Mag phobordam ee khãaidam khapanaa maar naaimajim.